Source: https://ficek.sk/trvaly-pobyt-28995
Timestamp: 2020-07-15 17:09:03+00:00

Document:
[2020] Trvalý pobyt | Právna Poradňa
Otázka: Trvalý pobyt
Odpoveď: Trvalý pobyt
Dobrý deň, ďakujeme vám za otázku, na ktorú odpovedáme nasledovne a súčasne vyslovíme svoj právny názor. Pri zodpovedaní otázky vychádzame len z jej textu (nepoznáme bližšie okolnosti prípadu).
Otázka pozostáva z 2 okruhov problémov, na ktoré vynasnažíme odpovedať a zároveň navrhnúť vám riešenie.
I. TRVALÝ POBYT
Právna úprava trvalého pobytu je upravená zák. č. 253/1998 Z. z. o hlásení trvalého pobytu. Hneď na úvod citujeme z ust. § 3 cit. zákona :
"Trvalý pobyt je pobyt občana spravidla v mieste jeho stáleho bydliska na území Slovenskej republiky. Občan má v tom istom čase iba jeden trvalý pobyt. Trvalý pobyt má občan len v budove alebo jej časti, ktorá je označená súpisným číslom alebo súpisným a orientačným číslom a je určená na bývanie, ubytovanie, alebo na individuálnu rekreáciu, ak tento zákon neustanovuje inak. Za časť budovy sa považuje aj byt. Prihlásenie občana na trvalý pobyt nezakladá nijaké právo k budove uvedenej v odseku 2 ani k jej vlastníkovi a má evidenčný charakter.
a) platný občiansky preukaz alebo potvrdenie o občianskom preukaze; ak ide o dieťa do 18 rokov, predkladá jeho zákonný zástupca rodný list tohto dieťaťa vydaný orgánmi SR,
b) platný cestovný doklad SR alebo osvedčenie o štátnom občianstve SR, ak nemá občiansky preukaz alebo potvrdenie o občianskom preukaze,
c) doklad o vlastníctve alebo spoluvlastníctve budovy alebo jej časti /výpis z listu vlastníctva/,
d) písomné potvrdenie o súhlase s prihlásením občana na trvalý pobyt s osvedčeným podpisom vlastníka alebo všetkých spoluvlastníkov budovy alebo jej časti s údajmi podľa § 4 ods. 6 písm. b); (toto potvrdenie sa nevyžaduje, ak ide o prihlásenie vlastníka alebo spoluvlastníka, ide o prihlásenie občana, ktorý má zriadené vecné bremeno doživotného užívania nehnuteľnosti, alebo ide o prihlásenie manžela alebo nezaopatreného dieťaťa vlastníka alebo vlastník alebo všetci spoluvlastníci budovy alebo jej časti potvrdia svojím podpisom na prihlasovacom lístku na trvalý pobyt súhlas s prihlásením občana na trvalý pobyt pred zamestnancom ohlasovne)."
Z uvedeného vyplýva, že vy sama by ste musela súhlasiť s prihlásením priateľa vašej matky na trvalý pobyt, nakoľko ste vlastníčkou nehnuteľnosti, a nie vaša mama, ktorá má len právo doživotného užívania nehnuteľnosti. Ak by ste udelila súhlas s trvalým pobytom neznamená to, že má vlastnícke alebo iné právo k nehnuteľnosti a ani k jej vlastníkovi, teda vám.
Zrušenie trvalého pobytu (§ 7) :
"Ohlasovňa záznam o trvalom pobyte zruší okrem iných aj v prípade "na návrh vlastníka alebo všetkých spoluvlastníkov budovy alebo jej časti občanovi, ktorý nemá k budove alebo jej časti žiadne užívacie právo; návrh nemožno podať voči vlastníkovi alebo spoluvlastníkovi budovy alebo jej časti, manželovi alebo nezaopatrenému dieťaťu vlastníka alebo spoluvlastníka budovy alebo jej časti."
II. BÝVANIE V NEHNUTEĽNOSTI
Ako sme už uviedli, nepoznáme bližšie okolnosti vášho prípadu, a čo je podstatné, z akého dôvodu došlo zo strany priateľa vašej matky k predaju jeho vlastného bytu a následne nasťahovaniu sa do vášho domu. Podľa ust. Obč. zákonníka nakoľko vaša matka nie je vlastníkom nehnuteľnosti, prípadnú zmluvu by ste s jej priateľom musela uzatvoriť vy sama. Je na vašom zvážení, či k uvedenému kroku pristúpite.
Možnosti máte nasledovné :
1./ Zmluva o nájme nehnuteľnosti resp. jej časti podľa ust. § 663 a nasl. OZ, v ktorej by ste si písomne dohodli podmienky a rozsah užívania vrátane úhrad za jej užívanie.
Nevýhodou zmluvy o nájme je možnosť vzniku poskytnúť bytovú náhradu v zákonom stanovených prípadoch ak by došlo k ukončeniu nájmu zo strany vás ako vlastníka nehnuteľnosti - prenajímateľa.
2./ Zmluva o krátkodobom nájme bytu podľa ust. zák. č. 98/2014 Z. z., ktorú je možné uzatvoriť aj na časť nehnuteľnosti. Nájom vrátane predĺžení je možný najviac na 6 rokov.
Výhodou zmluvy podľa tohto zákona je to, že v prípade ukončenia zmluvného vzťahu nájomca nemá nárok na bytovú náhradu (t.j. na rozdiel od zmluvy podľa ust. Obč. zákonníka , nevyhnutné je dodržať obsahové náležitosti zmluvy, ako aj to, že prenajímateľ (vy) ste povinná registrovať sa na príslušnom daňovom úrade (§ 49 zák. o dani z príjmov). Predmetnú registráciu je prenajímateľ povinný preukázať nájomcovi (§ 3 zák. o krátkodobom nájme bytu/.
3./ Zmluva o výpožičke, ktorá sa vyznačuje bezodplatnosťou.
Pokiaľ sa jedná o ďalšiu časť vašej otázky čo v prípade, ak by došlo k úmrtiu vašej matky, odpoveď závisí od právneho vzťahu medzi vami podľa spísanej zmluvy. Nárok na dedenie rodinného domu by nemal, nakoľko vaša matka nie je vlastníkom nehnuteľnosti. Právny vzťah k užívaniu nehnuteľnosti zo strany priateľa vašej matky pre prípad jej úmrtia by závisel od druhu uzatvorenej zmluvy.
III. ODPORÚČANIE A ZÁVER
Udelenie súhlasu s trvalým pobytom napriek ustanoveniam zákona neodporúčame, aj keď trvalý pobyt ma evidenčný charakter. Je otázne z akého dôvodu byt predal, že nemá kam ísť v prípade úmrtia vašej matky, toto okolnosť resp. možnosť vzniku problému v budúcnosti musí poznať a vedieť, na druhej strane peniaze za byt získal. Otázka zasielania pošty z rôznych úradov sa dá vyriešiť (jej doručovaním na obec, alebo priamo na vašu adresu ak sa táto oznámi prísl. úradu napr. soc. poisťovni, daňovému úradu a pod.). Prípadne vaše rozhodnutie o trvalom pobyte môžete ponechať na neskoršiu dobu po usporiadaní vzťahu užívania nehnuteľnosti.
Otázka spísania zmluvy : Odporúčame maximálne na dobú len na dobu určitú so stanovením podmienok úhrady za užívanie nehnuteľnosti resp. jej časti.
V každom prípade odporúčame osobnú konzultáciu s advokátom, aby ste predišla možným nedorozumeniam v budúcnosti.
Podotázka: Trvalý pobyt (Spoluvlastníctvo)
Dobrý deň, bývam v dome so synom, ktorému som daroval polku domu. V dome je na trvalom pobyte prihlásená bývala žena, ale nebýva tam. Sme rozvedení 4 roky, chcem jej odhlásiť trvalý pobyt, ale syn s tým nesúhlasí. Aké mám možnosti odhlásiť jej pobyt? V prípade, že to neurobím, aké možné problémy ma čakajú v budúcnosti? Ďakujem Vám za Vašu odpoveď.
Odpovedá: JUDr. Milan Ficek, advokát (odpoveď odoslaná: 09.07.2020)
nakoľko nehnuteľnosť nevlastníme vo svojom výlučnom vlastníctve, nemôžete zrušiť trvalý pobyt manželke bez súhlasu všetkých spoluvlastníkov.
Trvalý pobyt má však iba evidenčný charakter. Nevzniká žiadne užívacie ani vlastnícke právo k nehnuteľnosti.
Z Vášho pohľadu Vám nič "nehrozí" ak bude mať trvalý pobyt bývalá manželka naďalej evidovaný na tejto adrese. Zákony sú nastavené tak, že je jej povinnosťou aktualizovať si údaje o trvalom pobyte. Pre ňu môžu mať neaktuálne údaje vážne následky pri konaniach na súdoch alebo iných štátnych orgánoch. Tým, že jej budú úrady doručovať zásielky na adresu trvalého pobytu, kde si zásielky nebude preberať, uplatní sa fikcia doručenia a štátne orgány budú môcť rôzne rozhodnutia považovať za doručené.
Ako sme však uviedli, Vám z toho nič nehrozí.
Zdravím. Partner (nie sme zosobášení) ma chce vyhodiť z domu, na ktorom máme spoločnú hypotéku. Máme tu so spoločným dieťaťom trvalý pobyt, má na to právo?
Odpovedá: JUDr. Milan Ficek, advokát (odpoveď odoslaná: 25.06.2020)
rozhodujúci nie je trvalý pobyt, nakoľko ten má iba evidenčné účely. Dôležité je to, ako sú upravené vlastnícke alebo spoluvlastnícke vzťahy k tomu domu. Ak máte spoločnú hypotéku, dá sa predpokladať, že ste podielovými spoluvlastníkmi. V takom prípade by nemal právo "vyhodiť" Vás z domu. Jedine ak by ste nemali žiadny vlastnícky ani iný užívací titul by mal právo domáhať sa Vášho vypratania. Tu ale treba povedať, že by sa to nemalo vykonať svojpomocne.
Dobrý deň. Chcem sa opýtať : ja mám exekúcie a priateľ mi dal trvalý pobyt. Zaujíma ma, či bude mať teraz kvôli tomu problém s vybavením úveru v banke.
samotné prihlásenie na trvalý pobyt v zmysle ust. zákona o hlásení pobytu občanov nezakladá vlastnícke právo k nehnuteľnosti. Preto nie je právny dôvod, aby mu nebol poskytnutý úver ak splní všetky podmienky banky. Naviac Vy nebudete dlžníkom, spoludlžníkom prípadne ručiteľom voči banke.
Súčasne však musíme uviesť, keďže budete mať na uvedenej adrese priateľa trvalý pobyt, exekučný poriadok predpokladá, že na uvedenej adrese sa bude nachádzať aj Váš majetok, ktorý môže podliehať exekúcii a preto si exekútor môže vymôcť vstup do predmetnej nehnuteľnosti, v ktorej budete mať trvalý pobyt.
Ak by chcel exekútor spísať hnuteľný majetok priateľa nachádzajúci sa v predmetnej nehnuteľnosti, Váš priateľ bude musieť preukázať, že ide o jeho vlastníctvo a prípadne podať žalobu na súd o vylúčenie veci z exekúcie. Zo strany priateľa bude potrebné, aby mal doklady o kúpe veci (pokl. doklad, výpis z bank. účtu).
chcel by som sa informovať, či môžem zrušiť trvalý pobyt manželke. Opustila spoločnú domácnosť 2.2.2020. Byt som kúpil pred manželstvom ja na hypotéku, ktorú splácam len ja. Ak jej ho budem môcť zrušiť musím jej zohnať náhradné bývanie, alebo všetko by vyriešila žiadosť o rozvod. Samozrejme rozviesť chcem.
Ďakujem za skorú odpoveď a za Vaše služby.
S úctou Ľuboš Hletko.
Odpovedá: JUDr. Milan Ficek, advokát (odpoveď odoslaná: 23.04.2020)
Dobrý deň p. Hletko,
ak Vaša manželka len opustila spoločnú domácnosť a manželstvo nie je rozvedené, nie je možné, aby ste jej zrušili trvalý pobyt. Nie ej pôodstatné to, že byt ste kúpili pred uzavretím manželstva. Vec nateraz nevyrieši ani návrh na rozvod, keďže podanie návrhu na rozvod manželstva nie je tou právnou skutočnosťou, aby na jej základe obec zrušila trvalý pobyt.
Pokiaľ ide o náhradný byt prípadne náhradné bývanie po rozvode, bude vecou dohody Vás ako bývalých manželov ako sa dohodnete na vyporiadaní BSM.
V zmysle ustálenej judikatúry platí, že bývalý manžel nie je povinný sa z bytu vysťahovať pokiaľ mu nie je zabezpečená adekvátka bytová náhrada (náhradný byt alebo náhradné ubytovanie), t.j. nie je to tak, že by ste boli povinný potom už bývalej manželke kúpiť byt do vlastníctva. Poznamenávame, že ak Vaša manželka by bola napr. výlučnou vlastníčkou bytu, ktorý by napr. zdedila alebo bol by jej napr. darovaný,bývanie po rozvode by mala zabezepčené a nebudete povinný jej zabezpečiť náhradné bývanie.
Dobrý deň. Som vlastníkom bytu s manželkou, v ktorom býva moja dcéra s priateľom. Potrebujeme zrušiť trvalý pobyt dcérinmu priateľovi, ale manželka je dlhodobo v zahraničí. Čo mi prosím Vás poradíte? Ako postupovať. Priateľ má od polície zákaz sa priblížiť na 10 dní a do tej doby by sme mu chceli zrušiť trvalý pobyt.
Dobrý deň, pri podielových spoluvlastníkoch je potrebné, aby návrh na zrušenie TP podali spoluvlastníci spolu. Vzhľadom na opatrenia v súvislosti s covid-19 bude potrebné tento návrh podať obecnému úradu písomne, poštou. Vaša manželka môže návrh podpísať v zahraničí, následne Vám ho poslať. Vy pripojíte svoj podpis a podáte ho na obecnom úrade. Ak nehnuteľnosť patrí do BSM, je situácia jednoduchšia. Podľa ustanovenia § 145 ods. 1 Občianskeho zákonníka totiž môže v bežných veciach týkajúcich sa spoločných vecí konať jeden z manželov, a to aj bez súhlasu druhého manžela. V súlade s týmto ustanovením môžete platne zrušiť trvalý pobyt dotyčnej osobe aj sám, ako jeden z manželov vlastniaci spoločný byt v BSM. V prípade, že by na obecnom úrade nechceli takto postupovať (pre neznalosť zákona ohľadom zákonného zastupovania manželov), poukážte práve na spomínané ustanovenie § 145 ods. 1 Občianskeho zákonníka. V prípade potreby, môžete mať so sebou aj písomný súhlas Vašej manželky vo forme e-mailu, ktorý by ste im mohli predložiť (ak by vyžadovali).
Dobrý deň, potrebujem pomôcť. V decembri som odkúpila dom a na dome je prihlásený pán, ktorý tam bol už pred tým prihlásený. Už niekoľko krát som bola na vybore, aby ho odhlásili, ale pani sa stále vyhovára, že nemá čas alebo je už po pracovnej dobe, ja mám pocit, že pani ho nechce odhlásiť a pritom mi povedala, že aj keď ho dnes odhlasim, tak on tam bude figurovať do konca roka. Ako je to vlastne, keď ja predám dom tak budem mať tam trvaly pobyt do konca roka? Alebo nejaké právo na adresu? Musím zaňho zaplatiť daň a tie peniaze mi už nikto nevráti, lebo sa to stále naťahuje ja tiež nemám čas lebo pracujem do obedu a neviem čo mám robiť ďakujem Vám.
neviem, čo presne Vám povedala pracovníčka, no pokiaľ ste vlastníkom nehnuteľnosti a dotyčný nemá žiaden vzťah k nehnuteľnosti, myslím tým, že nie je spoluvlastník. Ohlasovňa pobytu záznam o trvalom pobyte musí zrušiť. Nemôže rozhodovať, či ho zruší alebo nie (pokiaľ nejde o zákonnú výnimku, napr. o spoluvlastníka). Ak pracovníčka nechce zrušiť záznam, môžete podať sťažnosť. Záznam by sa mal zrušiť hneď. Zákon neustanovuje to, čo Vám uviedla, a teda že tam bude mať evidovaný pobyt do konca roka. Právo na adresu neexistuje. Ak predáte dom mali by ste si odhlásiť pobyt. Ak to neurobíte, môže to urobiť nový vlastník. Daň za neho platiť nemusíte, pokiaľ s ním nemáte nájomnú zmluvu. Ak ale zrušíte záznam o pobyte a on sa nevysťahuje, nemôžete ho vypratať svojpomocne, ale mali by ste podať žalobu na vypratanie nehnuteľnosti.
Dobrý deň, chcel by som sa opýtať čo mám urobiť ak už 2,5 roka si nemôžem vybaviť trvalý pobyt, lebo ho nemám kde dať. Ja som vyšiel z domova a na občianskom preukaze mi píše iba Humenné žiadna ulica alebo číslo, a pre takúto vec nemôžem ani nikde ísť pracovať, lebo mi nedajú bankový účet v banke preto lebo nemám ulicu ani číslo domu. Ja bývam u babky a tam trvalý pobyt dať nemôžem.
Odpovedá: JUDr. Milan Ficek, advokát (odpoveď odoslaná: 03.01.2020)
pokiaľ je stará mama vlastníkom rodinného domu, samotná okolnosť prihlásenia na trvalý pobyt nezakladá Vaše vlastnícke právo k nehnuteľnosti. Prihlásenie na trvalý pobyt má len evidenčný charakter.
Ak máte v OP uvedenú len obec ako miesto trvalého pobytu, potom je ním obecný úrad, kde je potrebné si preberať úradnú poštu.
Okolnosť tá, že nemáte trvalý pobyt nahlásený na riadnej adrese, nie je prekážkou, aby ste sa nemohli zamestnať prípadne banka Vám zriadiť bankový účet.
Ak by boli v uvedenej veci problémy, že len z toho dôvodu, že miestom trvalého pobytu je obec - obecný úrad, odporúčame kontaktovať prísl. inšpektorát práce a bankového ombudsmana príslušnej banky, prípadné podať podnet na Národnú banku Slovenska.
Odpovedá: JUDr. Milan Ficek, advokát (odpoveď odoslaná: 18.11.2019)
Dobrý deň. Hlásenie trvalého (prípadne prechodného) pobytu má fakticky len evidenčný charakter. Táto skutočnosť sama o sebe nezakladá žiadne užívacie, vecné ani iné právo k nehnuteľnosti, kde je dotknutá osoba prihlásená na pobyt.
Ak budete chcieť matke zrušiť trvalý pobyt, tak ako vlastníčka bytu na to máte právo. V podstate len dáte vedieť príslušnej ohlasovni a tá hlásený pobyt na Vašu žiadosť zruší.
Dobrý deň, potreboval by som zodpovedať otázku ohľadom udelenia pobytu / súpisného čísla / na pozemok kde bude stat chata. Som z trvalým pobytom na obecnom úrade. Vlastním pozemok. Je možné k pozemku požiadať o trvalý pobyt? Potrebujem vyriešiť otázku trvalého pobytu aj z dôvodov pracovných. Gajdoš.
Dobrý deň, na trvalý pobyt je možné prihlásiť sa len k existujúcej STAVBE, nie k pozemku.
Podľa ust. § 3 zákona o hlásení pobytu občanov SR platí :
(2) Trvalý pobyt má občan len v budove alebo jej časti, ktorá je označená súpisným číslom2) alebo súpisným a orientačným číslom2) a je určená na bývanie,3) ubytovanie4),4a) alebo na individuálnu rekreáciu,4b) ak tento zákon neustanovuje inak. Za časť budovy sa považuje aj byt."
Sme traja súrodenci a po maminej smrti sme zdedili dom teraz sa tam chcem prihlásiť na trvalý pobyt a vraj mi to musia odsúhlasiť aj ostatný spoluvlastníci, ale jedna sestra s tým nesúhlasí. Naozaj to musia odsúhlasiť aj ostatný spoluvlastníci? Alebo čo mám robiť ?
vo Vami uvedenom prípade platí ust. § 3 ods. 8 zákona o hlásení pobytu občanov :
"Občan je povinný pri hlásení trvalého pobytu predložiť
4. vlastník alebo všetci spoluvlastníci budovy alebo jej časti potvrdia svojím podpisom na prihlasovacom lístku na trvalý pobyt súhlas s prihlásením občana na trvalý pobyt pred zamestnancom ohlasovne."
Z uvedeného zák. ustanovenia - písm. d/ 1. - vyplýva, že Vy ako spoluvlastník nepotrebujete súhlas ostatných spoluvlastníkov k prihláseniu na trvalý pobyt.
Súhlas všetkých spoluvlastníkov by ste potrebovali v prípade, že by ste neboli spoluvlastníkom nehnuteľnosti.
Odporúčame dohodu medzi spoluvlastníkmi o forme a rozsahu užívania nehnuteľnosti.
Dobrý deň, otec je umiestnený v domove pre seniorov a svoju nehnuteľnosť predáva. Môžem mu nahlásiť trvalý pobyt aj v tomto domove pre seniorov ? Ďakujem.
Podľa ust. § 3 ods. 9 zákona o hlásení pobytu občanov platí :
"Zariadenia sociálnych služieb, v ktorých sa poskytuje bývanie, sú povinné dať písomný súhlas na prihlásenie na trvalý pobyt občanom, ktorí sú v nich celoročne umiestnení; súhlas vlastníka alebo všetkých spoluvlastníkov budovy alebo jej časti podľa odseku 8 písm. d) sa v týchto prípadoch nevyžaduje."
Dobrý deň. Chcela by som sa informovať, či je potrebný súhlas všetkých spoluvlastníkov nehnuteľnosti pri hlásení sa na trvalý pobyt osoby, ktorá nie je manželkou ani nezaopatreným dieťaťom, ak má súhlas väčšinového vlastníka ? Respektíve je možné zo zákona napadnúť vlastníctvo ak niektorý zo spoluvlastníkov neplatí daň za nehnuteľnosť ani sa inak nepodieľa na jej užívaní ?
Dobrý deň, podľa ust. § 3 ods. 8 Zákona o hlásení pobytu občanov platí, že občan je povinný pri hlásení trvalého pobytu predložiť okrem iných aj
"písomné potvrdenie o súhlase s prihlásením občana na trvalý pobyt s osvedčeným podpisom vlastníka alebo všetkých spoluvlastníkov budovy alebo jej časti s údajmi podľa § 4 ods. 6 písm. b); toto potvrdenie sa nevyžaduje, ak
3. ide o prihlásenie manžela alebo nezaopatreného dieťaťa4g)vlastníka alebo
Z uvedeného zákonného textu vyplýva, že nepostačuje súhlas väčšinového spoluvlastníka nehnuteľnosti na prihlásenie osoby na trvalý pobyt, ktorá nie je manželkou ani nezaopatreným dieťaťom vlastníka.
Vlastníctvo ako také z uvedeného dôvodu napadnúť nemôžete, len požiadať obec o zrušenie trvalého pobytu, keďže neboli splnené podmienky citovaného zákona na prihlásenie na trvalý pobyt.
Otázka platenia dane z nehnuteľností sa riadi ust. zákona o miestnych daniach.
Podľa ust. § 9 ods. 4 zákona o miestnych daniach platí :
"Ak je stavba v spoluvlastníctve viacerých daňovníkov, daňovníkom dane zo stavieb je každý spoluvlastník podľa výšky svojho spoluvlastníckeho podielu. Ak sa všetci spoluvlastníci dohodnú, daňovníkov dane zo stavieb zastupuje jeden z nich a ostatní spoluvlastníci za daň ručia do výšky svojho podielu na dani. Ak je stavba v bezpodielovom spoluvlastníctve manželov, daňovníkom dane zo stavieb sú obaja manželia, ktorí ručia za daň spoločne a nerozdielne."
T.j. : Spoluvlastník, ktorý uhradil dane, je oprávnený od ostatných spoluvlastníkov vyžadovať uhradenie ich podielu na dani z nehnuteľnosti.
Otázkou však je, či nehnuteľnosť užívajú všetci spoluvlastníci alebo len niektorí z nich, potom spoluvlastník, ktorý nehnuteľnosť neužíva je oprávnený od spoluvlastníka užívajúceho nehnuteľnosť vyžadovať náhradu za jej užívanie.
Dobrý deň, prosím Vás, chcela by som sa opýtať ohľadom zmeny trvalého pobytu. Trvalý pobyt mám evidovaný u mami. S priateľom sme však išli do prenájmu do obecnej bytovky do inej obce, kde samozrejme neplánujeme zostať celý život, len pokým nenájdeme niečo vlastne, možno pár rokov, nevieme presne, ale. Obec odo mňa žiada, aby som si trvalý pobyt prehlásila sem. Čo mi príde zbytočné, prehlasovať občiansky a podobne, keď tu budeme možno rok, možno tri a potom si to budem prehlasovať znova. S prechodným pobytom problém nemám, no stále hovoria, že musím si sem dať trvalý. Chcem sa preto opýtať, či naozaj musím prehlásiť trvalý pobyt do bytu, ktorý máme vlastne len v prenájme, a či o tom hovorí nejaký zákon. Ďakujem veľmi pekne.
Odpovedá: JUDr. Milan Ficek, advokát (odpoveď odoslaná: 21.03.2019)
Dobrý deň, žiadny zákon Vás nezaväzuje prehlásiť si trvalý pobyt do bytu, ktorý Vám bol pridelený do prenájmu. Rovnako Vás k tomu nemôže donútiť ani obec, je to iba na Vás, či tak spravíte, nakoľko je to Vaším právom. Obec to zrejme chce týmto spôsobom riešiť z toho dôvodu, že ak nemáte v obci nahlásený trvalý pobyt, nedostáva za Vás podiel na dani z príjmov. Tým vlastne ukracujete obec na určitej finančnej čiastke, hoci v obci bývate a využívate jej služby. Rovnako je potrebné vychádzať aj z toho, že pri prehlasovaní trvalého pobytu potrebujete súhlas vlastníka nehnuteľnosti. Tzn. že by Vám pri prehlasovaní trvalého pobytu musela obec udeliť súhlas s týmto úkonom. Aj z toho je možné vyvodiť, že vlastník nehnuteľnosti musí udeliť súhlas na trvalý pobyt a nie nútiť Vás prehlásiť tento trvalý pobyt. Takéto konanie obce je podľa nášho názoru motivované vyššie uvedeným dôvodom.
Dobrý deň. Dôchodcovia 71 roční, mame trvalý pobyt na chate. Nevlastníme žiadny iný byt. V domácnosti s nami nebýva žiadna iná zárobkovo činná osoba. Zdaňujú nás ako chatu. Mame nárok na zdanenie ako stavba na bývanie alebo byt, ktoré slúžia na bývanie ? Daň za chatu je omnoho vyššia a nemáme vraj na ňu 50% zľavu ako " 70 plus". Ďakujeme za odpoveď.
Odpovedá: JUDr. Milan Ficek, advokát (odpoveď odoslaná: 16.01.2019)
Dobrý deň, na Vašu otázku zasielame nasledovnú odpoveď :
Zákon o miestnych daniach rozdeľuje zdaňovanie nehnuteľností na pozemky, stavby a daň z bytov a nebytových priestorov.
Z otázky vyplýva, že v predmetnej chate máte nahlásený aj trvalý pobyt v zmysle ust. zákona o hlásení pobytu občanov.
Podľa ust. § 85 stav. poriadku platí, že "stavbu možno užívať len na účel určený v kolaudačnom rozhodnutí, prípadne v stavebnom povolení. Zmeny účelu užívania stavby, ktoré spočívajú v zmene spôsobu užívania stavby, jej prevádzkového zariadenia, v zmene spôsobu a v podstatnom rozšírení výroby alebo činností, ktoré by mohli ohroziť život a zdravie ľudí alebo životné prostredie, vyžadujú rozhodnutie stavebného úradu o zmene v užívaní stavby; na konanie o zmene v užívaní stavby sa vzťahujú primerane ustanovenia § 76 až 84."
T.j. : Musíte sa obrátiť na príslušný stav. úrad so žiadosťou o povolenie na zmenu účelu užívania stavby.
Na stavebnom úrade /obec/ by mali mať na tento účel aj príslušné tlačivá, čo tiež zistite na internetovej stránke príslušnej obce.
Následne po zápise predmetnej zmeny na katastrálnom odbore podáte čiastkové priznanie k dani z nehnuteľností podľa ust. zákona o miestnych daniach a miestnom poplatku za komunálne odpady a drobné stavebné odpady.
Dobrý večer, som vlastníkom rodinného domu a môj brat by chcel prihlásiť trvalý pobyt na moju adresu, keďže svoj byt s bývalou priateľkou predali. Chcela by som sa opýtať, keby mu vznikla v budúcnosti nejaká dlžoba alebo exekúcia, je možné, že siahnu na moju nehnuteľnosť, alebo, či ma nárok na dedenie? Veľmi pekne ďakujem za odpoveď.
Dobrý deň, trvalý pobyt má v našom právnom poriadku výlučne evidenčný charakter. Nezakladá žiadne vlastnícke ani užívacie právo k nehnuteľnosti. Tzn. že aj keby mu vznikli dlhy v budúcnosti exekútor nebude môcť siahnuť na Váš majetok. Rovnako mu nevznikne žiadny nárok na dedenie, a to najmä vtedy ak nebude v tejto nehnuteľnosti žiť. Rovnako tento trvalý pobyt budete môcť kedykoľvek ako majiteľ nehnuteľnosti zrušiť.
Dobrý deň, potrebujem radu. Mám hlásený trvalý pobyt v rodičovskom dome, ktorý je napísaný na môjho brata, pretože vzal na tento dom hypotekárny úver. Brat má možnosť dom predať. Chcem vedieť, po predaji kde si nahlásim trvalý pobyt? Mám aj malú dcérku aj ona má v tomto dome trvalý pobyt. A, či je povinný mi poskytnúť náhradné bývanie zo zákona, keď touto cestou prídem o trvalý pobyt s malým dieťaťom? Ďakujem Vám za radu.
Odpovedá: JUDr. Milan Ficek, advokát (odpoveď odoslaná: 12.10.2018)
Dobrý deň. Pokiaľ ide o hlásenie trvalého pobytu, je potrebné uvedomiť si, že tento údaj má v zásade len evidenčné účely, a preto bez ďalšieho sám o sebe nezakladá vlastnícke alebo užívacie právo k nehnuteľnosti alebo jej časti, v ktorej máte hlásený trvalý pobyt.
Situácia by bola odlišná, ak by ste mali v danej nehnuteľnosti zriadené napr. právo zodpovedajúce vecnému bremenu spočívajúce v možnosti doživotného bývania a užívania nehnuteľnosti alebo ak by ste mali uzavretú zmluvu, ktorá by Vás oprávňovala danú nehnuteľnosť užívať, najmä nájomnú zmluvu.
V tomto smere si dovoľujem uviesť, že Občiansky zákonník viaže bytové náhrady výslovne len k inštitútu nájmu bytu. Rozhodovacia prax súdov však za použitia analógie rozšírila povinnosť poskytnúť bytovú náhradu napríklad aj rozvedenému manželovi, ktorý počas manželstva užíval dom, ktorý bol vo výlučnom vlastníctve druhého manžela (k tomu bližšie napr. v rozsudku NS ČR sp.zn. 26 Cdo 1544/2005).
Pokiaľ však ide o Vašu konkrétnu situáciu, zastávam názor, že len zo samotného titulu hlásenia trvalého pobytu nevzniká Vášmu bratovi, v prípade predaja jeho domu, povinnosť zabezpečiť Vám bytovú náhradu. V prípade predaja, pokiaľ nevlastníte nehnuteľnosť, kde by ste si mohli zriadiť trvalý pobyt, bude potrebné, aby ste si našli napr. nájom, kde Vám prenajímateľ umožní aj nahlásiť si trvalý pobyt. Inak hrozí, že ako adresu trvalého pobytu budete mať evidovanú len obec.
Dobrý deň, jsem vlastníkem 1/3 domu na Slovensku. Chci se zeptat zdá muzu přihlásit svoji prítelkyni (nejsme manželé, ale máme spolu díte) k trvalému pobytu ve své časti domu a to bez souhlasu ostatních dvou vlastníku. Předem dekuji za odpoved.
podľa zákona o hlásení pobytu občanov vzhľadom na okolnosť, že ste podielovým spoluvlastníkom nehnuteľnosti, budete potrebovať súhlas ostatných spoluvlastníkov k prihláseniu na trvalý pobyt. Podpis spoluvlastníkov musí byť úradne osvedčený.
Úradne osvedčený podpis nemusí byť v prípade, že všetci spoluvlastníci potvrdia svojím podpisom na prihlasovacom lístku na trvalý pobyt súhlas s prihlásením občana na trvalý pobyt pred zamestnancom ohlasovne, teda pri vyjadrení súhlasu osobne pred zamestnancom ohlasovne.
Dobrý deň, sťahoval som sa do prenájmu a vzhľadom nato, že som nemal kam dať trvalý pobyt, bol som nútený si dať trvalý pobyt na miestny úrad, kde v mojom prípade sa jedna o Košice-Západ, zároveň na občianskom preukaze mám uvedené trvalé bydlisko: Košice-Západ, priama adresa úradu je Trieda SNP 200/24. Nakoľko som nahlasoval zmenu aj v inštitúciách, narazil som na problém v prípade banky, ktorá nie je ochotná akceptovať adresu Košice-Západ (nemá súpisné číslo), prípadne adresu Trieda SNP 200/24 smerujúcu na daný úrad (nie je uvedené na doklade totožnosti). Ma povinnosť banka akceptovať túto zmenu? Ako sa môžem ohradiť v tejto situácii? Starší brat taktiež musel dať adresu na úrad a pri zmene v banke Tatrabanka nebol problém, v mojom prípade sa jedná o UniCredit. Ďakujem za odpoveď.
1./ Zisťovali sme adresu v Košiciach, Trieda SNP 200/24 a zistili sme /hádam správne/, že sa jedná o nehnuteľnosť typu ubytovňa.
2./ Miestny úrad mestskej časti Košice - Západ je na adrese Trieda SNP 39/800 /súpis a orient. číslo podľa stránky www. katasterportal.sk/.
3./ Podľa ust. § 5 zákona o hlásení pobytu občanov platí :
"Občan, ktorému bol trvalý pobyt zrušený podľa § 7 ods. 1 písm. d) až g) a ktorý sa nemôže prihlásiť na trvalý pobyt podľa § 3 alebo 4, sa môže prihlásiť na trvalý pobyt v ohlasovni v mieste, kde sa zdržiava. V takom prípade občan predkladá iba doklad podľa § 3 ods. 8 písm. a), ak ho nemá, doklad podľa § 3 ods. 8 písm. b) /t.j. platný cestovný pas alebo osvedčenie o štátnom občianstve/ a ako miesto trvalého pobytu sa uvedie iba obec pobytu. Adresa sídla obecného úradu tejto obce je adresou takého občana na účely doručovania písomností od orgánov verejnej správy a iných štátnych orgánov a na účely zápisu do zoznamu voličov. Obec je povinná spôsobom v mieste obvyklým, najmä oznámením na úradnej tabuli, upozorniť prihláseného občana, že mu bola alebo že mu má byť doručená písomnosť."
4./ Nemôžete byť diskriminovaný v banke z dôvodu takejto adresy trvalého pobytu na adrese MÚ Košice - Západ. Prípadne odporúčame uviesť inú adresu pre doručovanie - korešpondenčná adresa a ako doklad totožnosti platný cestovný pas. V prípade pretrvávajúcich problémov odporúčame obrátiť sa na Národnú banku Slovenska ako dohliadajúci orgán nad bankovníctvom alebo zmeniť banku.
Poznamenávame, že podľa zákona o hlásení pobytu občanov prihlásenie občana na trvalý pobyt nezakladá vlastnícke právo k budove - nehnuteľnosti ani k jej vlastníkovi a má evidenčný charakter.
5./ Nevieme z akého dôvodu ste dopadli tak, že máte trvalý pobyt hlásený na obci, ale pokiaľ by sa jednalo o obdobie po rozvode, je potrebné riešiť túto otázku resp. Váš vzťah k nehnuteľnosti počas trvania bezpodielového spoluvlastníctva a Vaše nároky po rozvode z vyporiadania bezpodielového sapoluvlastníctva.
Dobrý deň, ohľadom trvalého pobytu som si prečítala Vaše odpovede na otázky. Napriek tomu sa ešte spýtam. Brat si nemá kam nahlásiť trvalý pobyt, prihlási sa u mňa s priateľom. Dom máme 1/2 na 1/2 na hypotéku. Podľa vyššie citovaných odpovedi má trvalý pobyt len evidenčný charakter. Ak by sa mi náhodou niečo stalo, resp. priateľovi, vyplývajú z toho bratovi nejaké práva k uvedenej nehnuteľnosti? Ďakujem.
Dobrý deň. Ako v zadanej otázke správne uvádzate, hlásenie trvalého pobytu má evidenčný charakter. Samotné nahlásenie trvalého pobytu preto nezakladá k nehnuteľnosti, príp. k jej časti žiadne vecnoprávne nároky. Ak by sa teda Vám, prípade Vášmu priateľovi niečo stalo, zo samotnej skutočnosti, že Váš brat má v spoločnej nehnuteľnosti Vás a Vášho priateľa nahlásený trvalý pobyt, nevyplývajú pre Vášho brata žiadne nároky na túto nehnuteľnosť.
Dobrý deň, môžem darovať dcére svoj podiel bytu ešte pred vyporiadaním BSM?
Odpovedá: JUDr. Milan Ficek, advokát (odpoveď odoslaná: 23.05.2018)
Dobrý deň. Skratka BSM znamená bezpodielové spoluvlastníctvo manželov. Preto pokým BSM nezaniklo a nebolo vyporiadané, de facto Váš "podiel" ako taký ešte neexistuje. Všetko, čo je v BSM, vlastnia manželia ako 1/1. Z uvedeného dôvodu budete môcť Váš podiel na spoločnom byte darovať dcére až keď BSM zanikne a bude vyporiadané. Predtým je možné darovanie len za predpokladu, že by s darovaním súhlasil aj druhý manžel.
Dobrý deň, kupujem byt, predávajúca ma zaskočila otázkou, či si na danej adrese cca rok môže nechať trvalé bydlisko. Hrozia mi nejaké rizika? Určite by som sa nerada dostala do nejakých problémov a opletačiek. Predávajúca žije dlhodobo v Rakúsku. Ďakujem za odpoveď.
ďakujeme za otázku, na ktorú Vám zasielame nasledovnú odpoveď :
1./ Treba vedieť, že trvalý pobyt má len evidenčný charakter podľa zákona o hlásení trvalého pobytu občanov. Je to len vec Vašej dohody, či by ste s uvedeným súhlasili, teda aby predávajúca mala naďalej na uvedenej adrese trvalý pobyt. Podľa cit. zákona platí, že ako vlastník nehnuteľnosti ste oprávnený podať návrh na zrušenie trvalého pobytu menovanej a ohlasovňa záznam o trvalom pobyte zruší (§ 7 zákona o hlásení trvalého pobytu). Následne bude miestom jej trvalého pobytu občana obec, na ktorej území bol trvalý pobyt zrušený. Túto skutočnosť ohlasovňa oznámi predávajúcej a to vyvesením oznámenia na úradnej tabuli v obci pobytu po dobu 15 dní, v oznámení ohlasovňa uvedie aj meno, priezvisko a dátum narodenia občana.
2./ Riziká toho, že predávajúca bude mať naďalej na dotknutej adrese nahlásený trvalý pobyt, spočívajú v tom, že pokiaľ by mala predávajúca naďalej trvalý pobyt na Vašej adrese, bude na túto adresu stále chodiť pošta adresovaná jej /daňový úrad, soc. a zdrav. poisťovňa, exekútor, súdy, atď./, takže v tomto smere je potrebná opatrnosť, prípadne aj návštevy, ktoré nevedia o tom, že menovaná byt predala a uvedenú okolnosť im neoznámi.
3./ Nevieme, kto Vám vypracováva zmluvu o prevode vlastníctva, ale pokiaľ je to advokát, ten musí vykonať tzv. autorizáciu zmluvy a mal by Vás upozorniť aj na riziká v tomto smere.
V prípade, ak máte záujem, môžete poslať zmluvu o prevode resp. jej návrh poslať na hlavný email : http://advokat@ficek.sk a budú Vám oznámené podmienky platenej právnej pomoci.
Dobrý deň. Veľmi pekne ďakujem za dnešnú odpoveď na moju otázku ohľadom prihlásenia na trvalý pobyt priateľa u mňa. Ešte by som sa chcela opýtať, ak sa v budúcnosti, teda neskôr, vezmeme, čo v takom prípade urobiť, aby môj byt, záhrada a garáž patrili výlučne po mojej smrti patrili len a len mojim deťom. Keďže 3 deti má aj on a moje deti by mi to asi nikdy neodpustili, aby sa museli s niekým cudzím deliť o nás majetok. Ide mi v podstate o to, aby dedili výlučne len moje deti. Čím opatriť a zabezpečiť takúto situáciu. A ešte otázočka, keby sme sa rozišli, poprípade rozviedli, musím priateľovi zabezpečiť náhradné ubytovanie? Veľmi pekne ďakujem za ctené rady a prajem pekný deň.
Odpovedá: JUDr. Milan Ficek, advokát (odpoveď odoslaná: 05.04.2018)
Dobrý deň. Pokiaľ chcete zabezpečiť to, aby Váš byt dedili výlučne Vaše deti (a nie aj potenciálny manžel), môžete byt darovať deťom ešte počas Vášho života. Ďalšia alternatíva je zriadenie závetu, ktorým byt, príp. aj ďalší majetok, odkážete výlučne Vašim deťom. Nakoľko manžel nepatrí do skupiny tzv. neopomenuteľných dedičov, v zriadení závetu, ktorý by fakticky vylučoval manžela z dedenia, v zásade nevidím problém.
Pokiaľ ide o bytovú náhradu v situácii, kedy byt patrí výlučne jednému z manželovi a druhý manžel by si po rozvode nemal ako uspokojovať svoje bytové potreby, zákon túto situáciu výslovne nerieši. Osobne zastávam názor, že v takýchto prípadoch by druhému manželovi nemal patriť nárok na bytovú náhradu. Opačný názor však možno nájsť napr. v rozsudku Najvyššieho súdu ČR zo 7. júna 2006, sp. zn. 26 Cdo 1544/2005, kde sa uvádza:
"Manžel, ktorý za trvania manželstva užíva byt v dome, ktorého vlastníkom je druhý z manželov, odvodzuje svoje právo v tomto byte bývať od existujúceho rodinnoprávneho vzťahu (porovnaj správu uverejnenú v Zbierke súdnych rozhodnutí a stanovísk, ročník 1978, pod por. č. 14), lebo obsah tohto vzťahu je okrem iného tvorený povinnosťou manželov žiť spolu (§ 18 ZR – pozn. aut.) a vzájomnou vyživovacou povinnosťou manželov (§ 71 ZR– pozn. aut.). Na tomto základe má manžel – nevlastník právo bývať so svojím manželom v byte nachádzajúcom sa v dome vo vlastníctve druhého manžela a druhý manžel (vlastník) má povinnosť mu toto bývanie (užívanie bytu) umožniť.
Rozvodom manželstva uvedený právny dôvod bývania zaniká a manžel (vlastník) sa môže domáhať vypratania bytu podľa § 126 ods. 1 OZ. Nárok na bytovú náhradu rozvedeného manžela, ktorému rozvodom manželstva zanikol právny dôvod užívania bytu vo vlastníctve druhého manžela, a ktorý je preto povinný byt vypratať, nie je v Občianskom zákonníku výslovne upravený, to však neznamená, že rozvedenému manželovi v takom prípade bytová náhrada nepatrí. Jeho právne postavenie pri zániku jeho právneho dôvodu bývania, musí byť posúdené analogicky (§ 853 OZ) podľa toho ustanovenia Občianskeho zákonníka, ktoré upravuje právne vzťahy svojím obsahom a účelom najbližšie. Týmto ustanovením je § 713 ods. 1 OZ upravujúci nárok na bytovú náhradu rozvedeného manžela, ktorého právny dôvod užívania bytu bol, rovnako ako v prípade manžela užívajúceho byt v dome vo vlastníctve druhého z manželov, za trvania manželstva odvodený od existencie manželstva a ktorému rozvodom tento právny dôvod bývania zanikol."
Dobrý deň. Veľmi pekne by som prosila o radu, ohľadom prihlásenia na trvalý pobyt (TP). Mám priateľa, bývame spolu v mojom byte 8 rokov a plánujeme sa v budúcnosti vziať. Moje deti s ním vychádzajú dobre. Zatiaľ má TP u rodičov, lenže nastala situácia, že jeho rodičia trvajú, aby sa odhlásil z TP, vraj kvôli pošte a komunálnemu odpadu. Pošta už chodí k nám, ale stane sa, že čosi ešte príde k rodičom, ale nie je toho veľa. Skôr je tam problém inde. Čo v tomto prípade urobiť? Môžem priateľovi dať u mňa TP? Dočítala som sa, že by nemal nárok na môj byt, keďže majiteľom som ja. Ale čo v takom prípade, keď sa vezmeme? Bude mať nárok na môj byt ako môj manžel, aj keď byt vlastním od 1993 len ja? Chcem, aby moje deti si potom môj majetok rozdelili. Ďakujem pekne za radu.
Odpovedá: JUDr. Milan Ficek, advokát (odpoveď odoslaná: 04.04.2018)
Dobrý deň. Hlásenie trvalého pobytu má v zásade len evidenčných charakter, a preto samotné nahlásenie trvalého pobytu Vášho priateľa do predmetného bytu nezakladá na jeho strane žiadny vecnoprávny ani iný obdobný nárok na Váš byt.
Pokiaľ ide o uzavretie manželstva, Váš byt bude aj po uzavretí manželstva patriť naďalej vlastnícky výlučne Vám. Pokiaľ na Vášho budúceho manžela neprevediete byt alebo podiel na byte, bude mať na byt nárok jedine ako dedič v prípade Vašej smrti. V takom prípade by spolu s deťmi dedil byt aj manžel, nakoľko potomkovia poručiteľa a manžel poručiteľa patria do prvej dedičskej skupiny v zmysle ustanovenia § 473 Občianskeho zákonníka.
Dobrý deň, rada by som sa informovala vo veci bývania a udelenia trvalého bydliska. S priateľom bývame spolu a som majiteľkou bytu. Chceme, aby mal trvalé bydlisko u mňa. Len sa chcem informovať, či mne ako majiteľke bytu vyplývajú nejaké povinnosti. V prípade, ak by sa sťahoval a zrušila mu TP, vyplýva mi povinnosť nájsť mu náhradné bývanie? Ďakujem veľmi pekne.
Odpovedá: JUDr. Milan Ficek, advokát (odpoveď odoslaná: 27.03.2018)
Dobrý deň, trvalý pobyt nezakladá vlastnícke ani žiadne iné užívacie právo k nehnuteľnosti. Má výlučne evidenčný charakter. Ako vlastník nehnuteľnosti môžete udeliť súhlas na jeho prihlásenie na TP. Ak sa rozídete rovnako môžete tento trvalý pobyt zrušiť bez toho, aby Vám z toho vyplývali akékoľvek povinnosti zabezpečiť náhradné ubytovanie. Zrušením trvalého pobytu nevzniká povinnosť zabezpečovať náhradné bývanie (jedine, že by ste mali spísanú nájomnú zmluvu).
Dobrý deň. S exmanželom máme dom v bezpodielovom vlastníctve. Býva v ňom on, ja som sa s deťmi odsťahovala pred 10-timi rokmi. BSM ešte odvtedy nemáme ukončené, aj keď som návrh podala ešte v roku 2012. Teraz sa môj ex oženil znova a do nášho spoločného domu prihlásil na trvalý pobyt svoju súčasnú manželku. Na to vraj môj súhlas nepotreboval, no chcem sa spýtať, či mal právo prihlásiť na trvalý pobyt aj jej dospelého syna (27r.) bez môjho súhlasu, lebo tu už nejde o maloleté alebo nezaopatrené dieťa, ale o dospelú osobu.
Odpovedá: JUDr. Milan Ficek, advokát (odpoveď odoslaná: 26.08.2017)
Dobrý deň, pre prihlásenie svojej súčasnej manželky nepotreboval Váš bývalý manžel Váš súhlas. Vyplýva to z ustanovenia § 3 ods. 8 písm. d) zákona o hlásení pobytu občanov (výnimka sa vzťahuje na manžela a nezaopatrené deti). Pre prihlásenie jej dospelého syna, však už bolo potrebné predložiť súhlas všetkých vlastníkov. Vzhľadom na to, že ste zatiaľ vlastníkom i Vy, súhlas ste mali udeliť aj Vy. Vzhľadom na to, že neboli splnené zákonné podmienky pre prihlásenie tejto osoby na trvalý pobyt, môžete na ohlasovni (na obecnom úrade) podať návrh na zrušenie jeho trvalého pobytu. Na druhej strane je však potrebné vedieť i to, že trvalý pobyt nezakladá žiadne užívacie ani vlastnícke právo k nehnuteľnosti. Ide iba o informáciu evidenčného charakteru. Z toho dôvodu sa nemusíte obávať, že by trvalým pobytom mal akýkoľvek nárok nehnuteľnosť alebo jej časť.
Dobry den, v minulosti sme s kamaratom spachali trestny cin, kde vznikla skoda, ktoru som musel zaplatit ja, nakolko kamarat odisiel pracovat do Škótska. V trestnom rozkaze (rozsudku) je ale napisane, ze skodu musime zaplatit na polovicu a nerozdielne. Ja som skodu zaplatil a otazka znie, ako mam postupovat pri vymahani dlhu, ked sa nezdrziava v mieste trvaleho bydliska a jeho škótsku adresu neviem a on so mnou komunikuje takym stylom, ze ho to nezaujima a pod. Dakujem a ostavam s pozdravom.
Odpovedá: JUDr. Milan Ficek, advokát (odpoveď odoslaná: 02.08.2016)
Dobrý deň. Za daných okolností môžete na Vášho známeho podať žalobu. Podľa Civilného sporového poriadku je všeobecným súdom fyzickej osoby súd, v obvode ktorého má fyzická osoba adresu trvalého pobytu (ustanovenie § 14 CSP). Pre určenie miestnej príslušnosti v zásade nie je dôležité, či sa fyzická osoba na adrese trvalého pobytu zdržuje alebo nie.
Dobry den, chcem sa spytat na vplyv trvaleho pobytu k dedeniu. Mama vlastni 7/8 domu, ja 1/8. Bratia prepisali svoje ciastky po umrti otca na mamu. Jeden z nich chce mat u nej trvaly pobyt, kedze ho manzelka po rozvode vyplatila. Potrebuje vsak moj suhlas ako spolumajitela. Budem nejako ohrozena v pripade dedenia? Svojej ciastky som sa nevzdala, pre pripad odkupenia domu od ostatnych, ci prip. vydedenia zo strany matky. Za ochotnu radu Vam z uprimneho srdca vopred dakujem a zelam krasny den.
Odpovedá: JUDr. Milan Ficek, advokát (odpoveď odoslaná: 22.06.2016)
Dobrý deň. Inštitút trvalého pobytu je upravený v zákone č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky. V zmysle tohto zákona platí, že prihlásenie občana na trvalý pobyt nezakladá nijaké právo k budove, v ktorej má občan hlásený trvalý pobyt, ani k jej vlastníkovi. Trvalý pobyt má evidenčný charakter.
Dobrý deň! Poprosila by som Vás o poradu, ak sa to dá! Môj syn už dlhé roky nebýva s nami, ale má tu trvalý pobyt. Má exekúciu na rôzne veci (neuhradil škodu,a neplatí výživné). Nemáme dobrý vzťah, teraz už nekomunikujeme, a sem stále chodia jeho listy o exekúcii a tu hľadajú ho aj policajti. Máme strach, čo budeme robiť a či musíme všetko vyplatiť. Nemáme na to finančné prostriedky. Čo by sme mohli robiť? Ďakujem za odpoveď!
Dobrý deň. V prvom rade je potrebné uviesť, že pokiaľ sa spomínané exekúcie Vášho syna týkajú výlučne jeho (tzn. že on je uvedený ako povinný v exekúcii), nie je dôvod, aby ste uhrádzali jeho dlhy. Pokiaľ ide o trvalý pobyt, tento má iba evidenčný charakter. Ak teda nechcete, aby mu listy a výzvy chodili na Vašu adresu, môžete mu zrušiť trvalý pobyt postupom upraveným zákonom č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky.
Dobrý deň, potrebovala by som poradiť, preto som sa obrátila na Vás. Môj syn býva so mnou v spoločnej domácnosti. Má 21 rokov a pracuje. Nemám s ním žiadne problémy (zatiaľ). Nie je drzí voči mne a platí mi za byt. Problém je v tom, že má kamarátov nie s dobrou povesťou a pred nedávnom som cez dcéru zistila, že išiel robiť ručitela nejakému kamarátovi, ktorý bol v base a ešte mu dal aj nejaku sumu asi 2000 € z tých penazí, čo si požičal od banky. Neviem k akej sume išiel ručiť. Teraz mám strach, že syna do niečoho namočia, ale hlavne sa bojim kôli synovej hlúposti, že keď má u mňa trvalý pobyt, aby som kôli nemu neprišla o byt. Chcem sa preto spýtať, či mu mám z bytu odhlásiť trvalý pobyt. Za radu Vám vopred veľmi pekne ďakujem.
Odpovedá: JUDr. Milan Ficek, advokát (odpoveď odoslaná: 13.10.2015)
Dobrý deň. V prvom rade je potrebné ozrejmiť, že inštitút trvalého pobytu má primárne evidenčný charakter. Preto pokiaľ ste výlučnou vlastníčku bytu, v ktorom má Váš syn s Vašim súhlasom zriadený trvalý pobyt, táto skutočnosť nemá vplyv na Vaše vlastnícke právo ako také. Záväzky, ku ktorým sa Váš syn zaviazal, by preto bez ďalšieho nemali žiadnym spôsobom ovplyvniť Vaše vlastnícke právo k bytu. S poukazom na uvedené zatiaľ Vášmu synovi nemusíte zrušiť trvalý pobyt.
Dobrý deň, som rozvedený a mám službný byt. Exmanželka sa aj s našimi tromi deťmi odsťahovala do iného bytu, ktorý kúpili jej rodičia. Exmanželke som zrušil trvalý pobyt v mojom služobnom byte, ale u detí to nemôžem spraviť. Deti sú zverené súdom do opatery matky. Ona mi svoju adresu z neznámych dôvodov tají, aj keď viem, kde s deťmi preukázateľne býva. Najstarší syn má už 18, ale stále navštevuje strednú školu. Ďalšie deti sú neplnoleté. Môžem s bytom nakladať, aj keď tam majú deti stále trvalý pobyt? Ďakujem s pozdravom.
Odpovedá: JUDr. Milan Ficek, advokát (odpoveď odoslaná: 01.04.2015)
Dobrý deň. Hoci zákon podobné situácie výslovne neupravuje, treba si uvedomiť, že hlásenie trvalého pobytu má primárne evidenčný charakter. Z tohto dôvodu mám za to, že prihlásený trvalý pobyt nie je prekážkou pri prípadnej kúpe a predaji bytu. V prípade, že predmetný byt najskôr kúpite a následne ho predáte tretej osobe, tento budúci vlastník môže trvalý pobyt Vás aj Vašich detí zrušiť. Návrh na zrušenie trvalého pobytu totiž môže okrem iného podať aj vlastník bytu v zmysle ustanovenia § 7 ods. 1 písm. f/ Zákona o hlásení pobytu občanov Slovenskej republiky a registri obyvateľov Slovenskej republiky.

References: § 3
 § 4
 § 663
 súd 
 § 145
 § 145
 § 3
 § 3
 § 3
 § 3
 § 4
 § 9
 § 85
 § 76
 § 5
 § 7
 § 3
 § 3
 § 3
 § 126
 § 713
 § 473
 § 3
 § 14
 § 7